钦定古今图书集成/理学汇编/学行典/第191卷 > 刘雄
## 钦定古今图书集成/理学汇编/学行典/第191卷 > 刘雄

按《保安州志》：刘雄，字仲威，奉圣州人，即今保安州也。
世居乔山，初仕金，为南京行统军万户，交游贤士大
夫，德性冲粹，才略过人，居常以孝义自勗。母亡，事异
母一如所生。执父丧哀毁，致目疾，时祀斋沐敬谨。尝
曰：“养生有不备，事犹可复，追远不诚秪诬神耳。其可
逭罪耶？”乡人贫者，亲死不能殡，来贷于雄，雄予金无
吝，后不能偿，则裂券免之，曰：“彼葬亲大事，彼亲安而
吾心亦安矣。”其孝义概如此。晚任湾、潮二河运粮万
户，以中书左丞相府总管致仕，年七十五卒。